Vuê a son 10 agns juscj di cuant che la leç statâl 482 e je stade dade fûr. Nus sarès plasût celebrâ chest inovâl tune clime di fieste, ma, magari cussì no, nol è masse ce jessi legris. Cun di fat, passâts 10 agns, a son ancjemò parts significativis de leç che a restin su la cjarte: al è il câs, juste par fâ l’esempli plui grant, de presince des lenghis tuteladis de 482 inte radiotelevision publiche. Dut câs, ce che cumò al preocupe ancjemò di plui, al è il tai progressîf e continuât, dal 2006 indenant, dai fonts che a varessin di permeti di meti in vore la leç. Di chê strade, chest an che al ven, i bêçs a disposizion di dutis e dodis lis lenghis minorizadis tuteladis de 482 a saran cussì pôcs che si podarà fâ pôc e nuie. Denant di chest cuadri, duncje, plui che sunâ lis cjampanis a fieste al sarès di sunâ di muart… Cundut achel, no si à nissune intenzion di rindisi. I furlans a son stâts in prime file par agns e agns par rivâ a otignî une leç pe tutele e pe valorizazion des lenghis minorizadis. Par chest no crodìn che a restaran fers e cidins a spietâ che cualchidun le copi. Nô, almancul, no lu fasarìn!
fur_Latn